Joniškio rajono savivaldybė

Joniškio rajono savivaldybė – administracinis-teritorinis vienetas, savivaldybė šiaurės Lietuvoje, pasienyje su Latvija. Plotas 1152 km² (1,8% Lietuvos ploto), 21 284 gyventojų (2021 m.; 0,9% Lietuvos gyventojų). Centras – Joniškis.

Geografija 

Per Joniškio rajono savivaldybės teritoriją eina tarptautinis geležinkelis Talinas-Varšuva ir plentas E77 Ryga-Karaliaučius.

Geologija 
Joniškio rajono savivaldybės teritorijos šiaurinę ir vidurinę dalį užima Žiemgalos žemumos pietinė dalis. Ją riboja Linkuvos kalvagūbris, kuris pietvakariuose atskiria Ventos vidurupio žemumą, pietuose – Mūšos-Nemunėlio žemumą; jų tik pakraščiai yra savivaldybės teritorijoje. Linkuvos kalnagūbrio aukščiausias taškas yra prie Juodeikių, altitudė – 95 m. Žemiausia vieta yra šiaurėje – 34 m.

Klimatas 
Sausio vidutinė temperatūra – 4,5 °C, liepos 17,4 °C. Kritulių iškrinta 594 mm per metus.

Vandenys 

Joniškio rajono savivaldybės teritorijos pietuose teka Mūšos aukštupys, vakaruose – Švėtė, vidurinėje dalyje – Sidabra, Audruvė. Didžiausias Miknaičių ežeras, yra 28 tvenkiniai (Beržėnų, Žvelgaičių ir kt., Mūšos tyrelio aukštapelkė.

Dirvožemiai 
Dirvožemiai daugiausia rudžemiai; rytuose vyrauja sekliai karbonatingieji sekliai glėjiški, vakaruose – giliau karbonatingieji sekliai glėjiški, Linkuvos kalvagūbryje – giliau karbonatingieji rudžemiai. Į vakarus nuo Žagarės yra paprastųjų karbonatingųjų išplautžemių, savivaldybės rytuose, Mūšos tyrelio pelkėje vyrauja durpžemiai.

Miškai 

Miškai užima 18% savivaldybės teritorijos teritorijos. Didžiausi miškai – Tyrelio miškas, Žagarės miškas, Didmiškis, Satkūnų miškas, Maldenių (Obelinės miškas). Miškuose vyrauja pušys ir beržai, apie 60% visų medžių.

Naudingosios iškasenos 
Dolomitas, kasamas Skaistgirio dolomito karjere, durpės, kasamos Mūšos tyrelio durpyne, smėlis, žvyras.

Saugomos teritorijos 
Savivaldybės teritorijoje yra Žagarės regioninis parkas, Pabalių botaninis draustinis, Vilkijos hidrografinis draustinis, Mūšos tyrelio telmologinis draustinis. 9 botaniniai paminklai – 6 ąžuolai ir 3 liepos, 3 geologiniai paminklai – Žagarės atodanga ir Švėtės atodanga, Žagarės ozas, hidrografinis gamtos paminklas – Švedpolio šaltinis.

Istorija 

Gyventojų krašte padaugėjo nuo II a. Tai patvirtina pilkapių su akmenų vainikais kultūrai būdingi radiniai, aptinkami Joniškio krašte. Iš šios pilkapių kultūros IV-V a. išsiskyrė istoriniuose šaltiniuose minimos gentys – žemaičiai, latgaliai, sėliai ir žiemgaliai.

Žiemgaliai V-XIII a. gyveno ne tik Latvijos Duobelės, Jelgavos, Rygos, Bauskės rajonų, bet ir Lietuvos Pasvalio, Pakruojo, Akmenės bei Joniškio rajonų teritorijoje. Ši gentis paliko nemažai paminklų Joniškio rajone, svarbiausi jų: Jauneikių, Stungių, Lieporų kapinynai ir Žagarės Žvelgaičio, Raktuvės ir Sidabrės (dab. Kalnelio k.) piliakalniai.

XIII a. šaltiniuose, kuriuose yra pasakojama apie žiemgalių ir Livonijos ordino kovas, yra minimos ir Joniškio rajono gyvenamos vietovės: Žagarės žemė 1254 m., Žagarės pilis 1271 m., Raktės pilis 1289 m. ir Sidabrės pilis 1289–1290 m. Raktės ir Sidabrės pilių gynėjai, nesugebėdami atsilaikyti prieš žymiai stipresnį Livonijos ordiną, buvo priversti palikti savo žemes ir pasitraukti į Lietuvą. Joniškio krašto didžioji dalis XIV-XV a. tapo negyvenama dykra.

Savivalda 

Joniškio rajonas sudarytas 1950 m. birželio 20 d. iš panaikintos Joniškio apskrities 23 apylinkių ir Šiaulių apskrities 5 apylinkių. 1950–1953 m. rajonas priklausė Šiaulių sričiai. 1959 m. buvo prijungta panaikinto Žagarės rajono 7 apylinkės ir Žagarė. 1963 m. šiek tiek pakeistos rajono ribos. 1965 m. Joniškio rajono 1 apylinkė perduota Akmenės rajonui.

1995 m. vietoje Joniškio rajono įkurta Joniškio rajono savivaldybė. 2008 m. gruodžio 18 d. savivaldybės tarybos sprendimu Nr. T-244 įsteigtos 56 seniūnaitijos.

|-
| 1950 m.  || 722 || || 28 apylinkės || 1 miestas (Joniškis)
|-
| 1954 m.  || || || 16 apylinkių ||
|-
| 1959 m.   || 740 || 33 534 || 16 apylinkių || 1 miestas
|-
| 1962 m. || 1152 || || 23 apylinkės || 2 miestai (Joniškis, Žagarė)
|-
| 1963 m.  || || || 14 apylinkių ||
|-
| 1967 m. || 1153 || 33 200 || ||
|-
| 1970 m.  || 1100 || 32 184 || 14 apylinkių || 2 miestai
|-
| 1972 m.  || 1153 || || 14 apylinkių || 2 miestai, 2 miesteliai (Kriukai, Skaistgirys), 290 kaimų, 24 kaimų dalys, 22 viensėdžiai, 2 glžk. stočių gyvenvietės
|-
| 1976 m.  || 1152 || 32 600 || 13 apylinkių || 2 miestai, 2 miesteliai, 288 kaimai, 27 kaimų dalys, 22 viensėdžiai, 2 glžk. stočių gyvenvietės
|-
| 1979 m.  || || 32 133 || 12 apylinkių || 2 miestai, 320 kaimo vietovių
|-
| 1985 m.  || 1153 || || 12 apylinkių || 2 miestai, 2 miesteliai, 269 kaimai, 18 viensėdžių
|-
| 1989 m.  || 1152 || 33 300 || 10 apylinkių || 2 miestai, 287 kaimo vietovės
|-
| 2001 m.  || 1152 || 31 922 || 10 kaimo seniūnijų || 2 miestai, 2 miesteliai, 275 kaimai, 15 viensėdžių
|}

Gyventojai 

2001 m. gyventojų surašymo duomenimis 97,2% gyventojų yra lietuviai, 1,2% – rusai, 0,4% – latviai, kiti: baltarusiai, ukrainiečiai, čigonai, lenkai, moldavai. Miesto gyventojų 42,7%. Gyventojų tankumas 27,1 žmonių/km².71,5% gyventojų yra katalikai, 0,5% – stačiatikiai, 0,4% – evangelikai liuteronai.

Tautinė sudėtis

Pagal tikybą 
 Romos katalikai – 76,7 %
 stačiatikiai – 0,6 %
 evangelikai liuteronai – 0,4 %
 kiti – 0,6 %
 netikintys/nenurodė – 21,7 %

Gyvenvietės 

Savivaldybės teritorijoje yra:
 2 miestai – Joniškis ir Žagarė;
 2 miesteliai – Kriukai ir Skaistgirys;
 290 kaimų.

Didžiausios gyvenvietės (2021 m.):
 Joniškis – 8612
 Žagarė – 1326
 Skaistgirys – 701
 Jurdaičiai – 387
 Gataučiai – 379
 Kriukai – 366
 Bariūnai – 361
 Rudiškiai – 322
 Kepaliai – 310
 Kalnelis – 296

Administracija 

Savivaldybės atstovaujamoji valdžia – Joniškio rajono savivaldybės taryba, vykdomoji valdžia – Joniškio rajono savivaldybės administracija.

Seniūnijos 

Rajone yra 10 seniūnijų (skliausteliuose – seniūno būstinė):
 Gaižaičių seniūnija (Gaižaičiai)
 Gataučių seniūnija (Gataučiai)
 Joniškio seniūnija (Joniškis)
 Kepalių seniūnija (Kirnaičiai)
 Kriukų seniūnija (Kriukai)
 Rudiškių seniūnija (Rudiškiai)
 Satkūnų seniūnija (Satkūnai)
 Saugėlaukio seniūnija (Bariūnai)
 Skaistgirio seniūnija (Skaistgirys)
 Žagarės seniūnija (Žagarė)

Merai 
 1990 m. – Vytautas Adomaitis (rajono tarybos pirmininkas)
 1995 m. – Juozas Sperauskas
 1997, 2000 m. – Voldemaras Bandžiukas
 2003 m. – Edmundas Grigaliūnas
 2005 m. – Alfonsas Lidžius
 2007 m. – Romaldas Gadeikis
 2011 m. – Gediminas Čepulis
 2019 m. – Vitalijus Gailius

Partnerystės ryšiai 

Miestai, su kuriais Joniškio rajonas yra užmezgęs partnerystės ryšius:

  Alūksnė, Latvija
  Duobelė, Latvija
  Jelgava, Latvija
  Koninas, Lenkija
  Novoselicia, Ukraina
  Ungenis, Moldova
  Veru, Estija
  Vimerbis, Švedija
  Zolingenas, Vokietija

Švietimas ir kultūra 
2004 m. buvo dvi ligoninės, 7 ambulatorinės gydymo įstaigos, 20 medicinos punktų, dvi gimnazijos, 3 vidurinės, 10 pagrindinių, jaunimo, sporto, meno mokyklos, 3 darželiai-mokyklos, 7 ikimokyklinio ugdymo įstaigos, 8 bažnyčios, 15 kultūros centrų, 24 bibliotekos. Joniškio istorijos ir kultūros muziejus su 3 padaliniais (ekspozicija Joniškio Raudonojoje sinagogoje, M. Katiliūtės ekspozicija, M. J. Slančiausko sodyba muziejus).

Joniškio rajono savivaldybėje yra šios bendrojo lavinimo mokyklos:
 Bariūnų pagrindinė mokykla
 Gaižaičių pagrindinė mokykla
 Gasčiūnų pagrindinė mokykla
 Gataučių Marcės Katiliūtės pagrindinė mokykla
 Joniškio Aušros gimnazija
 Joniškio Mato Slančiausko gimnazija
 Joniškio Saulės vidurinė mokykla
 Kalnelio pagrindinė mokykla
 Kalvių pagrindinė mokykla
 Kriukų pagrindinė mokykla
 Linkaičių pagrindinė mokykla
 Mindaugių pagrindinė mokykla
 Rudiškių pagrindinė mokykla
 Skaistgirio gimnazija
 Žagarės gimnazija
 Žagarės specialioji mokykla

Ekonomika 
Visoje Joniškio rajono savivaldybės teritorijoje pagaminama 0,2% Lietuvos pramonės produkcijos 2003 m. Pramonės įmonių daugiausia Joniškyje. Jankūnuose perdirbamos durpės (bendrovė „Laveksa“), Ziniūnuose gaminami maisto produktai („Maltinuko receptas“), Stupuruose perdirbama mediena („Rėmas“).

Ūkio svarbiausia šaka – žemės ūkis. Žemės ūkio naudmenos užima 72,8% teritorijos, iš jų 95,5% – ariamoji žemė, 3,1% – pievos ir natūralios ganyklos, 1,4% – sodai ir uogynai. Ūkio vidutinis dydis 8,9 ha. Savivaldybės teritorijoje išauginama 12,7% visų Lietuvos cukrinių runkelių, 5,9% – javų, 3,1% – daržovių, 1,8% – bulvių (2004 m.) 2003 m. pagaminta 2,3% Lietuvos gyvulininkystės produkcijos, 1,9% pieno. Žagarėje yra žirgynas.

Šaltiniai

Nuorodos 

 Oficiali savivaldybės svetainė 
 Apie Joniškio kraštą iš ziemgala.lt
 Joniškio krepšinio muziejus